CELEX: 52006XC0715(04)
Language: sk
Date: 2006-07-15 00:00:00
Title: Rozhodnutie Rady 2006/…/SVV z …, ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom

15.7.2006   
            
            
               SK
            
            
               Úradný vestník Európskej únie
            
            
               C 164/30
            
         
      ROZHODNUTIE RADY 2006/…/SVV
   z …,
   ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom
   (2006/C 164/05)
   RADA EURÓPSKEJ ÚNIE
   so zreteľom na Zmluvu o Európskej únii, a najmä na jej článok 30 ods. 1 písm. a) a b) a článok 34 ods. 2 písm. c),
   so zreteľom na iniciatívu Rakúskej republiky,
   so zreteľom na stanovisko Európskeho parlamentu (1),
   keďže:
   
               (1)
            
            
               Cieľom Európskej únie je okrem iného poskytovať občanom vysoký stupeň bezpečnosti v rámci priestoru slobody, bezpečnosti a spravodlivosti rozvíjaním spoločného postupu medzi členskými štátmi v oblasti policajnej spolupráce.
            
         
               (2)
            
            
               Rada 25. apríla 2002 prijala rozhodnutie Rady 2002/348/SVV (2) týkajúce sa bezpečnosti v súvislosti s futbalovými zápasmi s medzinárodným rozmerom, ktorým sa v každom členskom štáte zriadili národné futbalové informačné strediská ako miesta určené na výmenu policajných informácií v súvislosti s futbalovými zápasmi s medzinárodným rozmerom. V uvedenom rozhodnutí sa stanovili úlohy a postupy, ktoré má každé národné futbalové informačné stredisko prijať.
            
         
               (3)
            
            
               Toto rozhodnutie by sa malo prehodnotiť a aktualizovať s ohľadom na skúsenosti z ostatných rokov, ako napríklad Majstrovstvá Európy v roku 2004, expertné posúdenie medzinárodnej policajnej spolupráce v rámci týchto majstrovstiev a rozsiahlu policajnú spoluprácu v súvislosti s medzinárodnými a klubovými zápasmi v Európe vo všeobecnosti. V ostatných rokoch sa počet fanúšikov, ktorí cestujú na zápasy do zahraničia, naďalej zvyšuje. Preto je potrebné, aby príslušné orgány posilnili svoju spoluprácu a profesionalizovali výmenu informácií s cieľom predchádzať narušeniu verejného poriadku a umožniť každému členskému štátu účinne posúdiť riziká. Navrhované zmeny a doplnenia, ktoré sú výsledkom skúseností, ktoré pri svojej každodennej práci zozbieralo niekoľko národných futbalových informačných stredísk, by im mali umožniť pracovať štruktúrovanejšie a profesionálnejšie, aby sa zabezpečila výmena kvalitných informácií.
            
         
               (4)
            
            
               Zmeny a doplnenia sa nedotýkajú existujúcich vnútroštátnych ustanovení, predovšetkým rozdelenia a úloh rôznych orgánov a služieb v dotknutých členských štátoch, ani výkonu právomocí Komisie podľa Zmluvy o založení Európskeho spoločenstva.
            
         ROZHODLA TAKTO:
   Článok 1
   Rozhodnutie Rady 2002/348/SVV sa týmto mení a dopĺňa takto:
   
               1.
            
            
               Článok 2 sa mení a dopĺňa takto:
               
                           a)
                        
                        
                           odsek 2 sa nahrádza takto:
                           „2.   Národné futbalové informačné strediská majú v súlade s platnými vnútroštátnymi a medzinárodnými pravidlami prístup k informáciám, ktoré obsahujú osobné údaje o rizikových fanúšikoch.“.
                        
                     
                           b)
                        
                        
                           dopĺňa sa tento odsek:
                           „6.   Národné futbalové informačné strediská vydávajú a rozširujú k prospechu iných národných futbalových informačných stredísk pravidelné všeobecné a/alebo tematické celoštátne hodnotenia výtržností spojených s futbalom.“.
                        
                     
         
               2.
            
            
               Do článku 3 sa dopĺňa tento odsek:
               „4.   Informácie sa vymieňajú použitím príslušných tlačív, ktoré sú uvedené v dodatku k príručke s odporúčaniami pre medzinárodnú policajnú spoluprácu a opatreniami na predchádzanie a kontrolu násilia a výtržností v súvislosti s futbalovými zápasmi s medzinárodným rozmerom, v ktorých sa zúčastňuje aspoň jeden členský štát. Národné futbalové informačné strediská zabezpečia, aby boli informácie, ktoré zasielajú, úplné a v súlade s týmito tlačivami.“.
            
         Článok 2
   Rada vyhodnotí vykonávanie tohto rozhodnutia do… (3).
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli …
      
         
            Za Radu
         
         
            predseda
         
      
   
   
      (1)  Stanovisko z … (zatiaľ neuverejnené v úradnom vestníku).
   
      (2)  Ú. v. ES L 121, 8.5.2002, s. 1.
   
      (3)  Poznámka pre úradný vestník: tri roky odo dňa prijatia tohto rozhodnutia.